**Informatīvais ziņojums**

**2012.gada 11. decembra Ministru kabineta sēdes darba kārtības punktā**

**“Par Latvijas Republikas nacionālās pozīcijas apstiprināšanu 2012.gada 13.-14. decembra Eiropadomes sanāksmei”**

2012.gada 13.-14.decembra Eiropadomē Eiropas Savienības (ES) valstu un valdību vadītāji diskutēs par ekonomikas politikas jautājumiem – Ekonomiskās un monetārās savienības (turpmāk – EMS) padziļināšanu, kā arī Ikgadējo izaugsmes ziņojumu.

Par EMS plānota vispārēja diskusija, balstoties uz Eiropadomes secinājumu projektu, kas ietver „ceļa karti” EMS pilnveidei trīs posmos. Skaidrojot un papildinot Eiropadomes secinājumu projektu, š.g. 6.decembrī H. van Rompejs ir publicējis ziņojumu „Par patiesas Ekonomiskās un monetārās savienības izveidi”. Eiropadomes diskusija aptvers arī š.g. 28.novembrī publicēto Eiropas Komisijas plānu („*blueprint*”) par turpmāko darbu pie EMS pilnveides.

Eiropadome lems par EMS pilnveidošanas trīs posmiem, kā arī uzdos Eiropas Komisijai sagatavot jauno mehānismu (fiskālās spējas un individuālu līgumiska rakstura saistību) ietekmes novērtējumu.

Eiropadome pievērsīsies Vienotā tirgus jautājumam, izvērtējot situācija tajos Vienotā tirgus prioritārajos pasākumos, kuros vēl nepieciešams pabeigt darbu. Š.g. 3.decembrī Eiropadomes prezidents H.Van Rompejs sniedzis savu situācijas izvērtējumu vēstulē Eiropadomes locekļiem.

Gatavojoties padziļinātai diskusijai par aizsardzības jautājumiem 2013.gada decembra Eiropadomē, valstu un valdību vadītāji Eiropadomē pieņems secinājumus aizsardzības jomā, tai skaitā par ES militāro spēju un Eiropas militārās rūpniecības stiprināšanu, kā arī ES civilo misiju un militāro operāciju efektivitātes paaugstināšanu.

Eiropadomes darba kārtībā plānoti arī jautājumi par Eiropas Savienības paplašināšanos un stabilizācijas un asociācijas procesu, tai skaitā par Eiropas Komisijas sagatavoto progresa ziņojumu par Rietumbalkānu valstu, Turcijas un Islandes progresu ceļā uz iestāšanos Eiropas Savienībā.

Tāpat Eiropadome varētu apstiprināt secinājumus par atsevišķiem ārpolitikas jautājumiem.

Latvija pozitīvi vērtē Eiropadomes uzsvaru uz ekonomikas politikas jautājumiem. Latvija atbalsta pakāpenisku pieeju EMS pilnveidošanai, iedalot to trīs posmos. Latvija uzskata, ka EMS pilnveide ir ilgtermiņa uzdevums un ciešākai integrācijai jānotiek, ievērojot vienotā tirgus integritāti un respektējot nacionālo parlamentu lomu. Tāpat Latvija vērtē EMS pilnveidošanas darba plānu, ņemot vērā Latvijas mērķi pievienoties eirozonai 2014.gada 1.janvārī.

Latvija pozitīvi vērtē savlaicīgu Ikgadējo izaugsmes ziņojuma publicēšanu un sākotnēju diskusiju par to Eiropadomē. Šī jautājuma ietvaros Latvijai svarīga ES Vienotā tirgus efektīva funkcionēšana un tā loma ES ekonomikas izaugsmes veicināšanā.

Savukārt aizsardzības jomā Latvija Eiropadomē sagaida diskusiju ne tikai par Eiropas rūpniecības jautājumiem, bet arī par ES-NATO sadarbības lomu, ES militāro spēju attīstību un nākotnes militārajām operācijām.

Iesniedzējs: ārlietu ministra p.i. A.Ronis

Vīza: valsts sekretārs A.Teikmanis

10.12.2012. 10:07

370

BaibaČāmāne, 67016259

Baiba.Camane@mfa.gov.lv